HR Službeni list Europske unije C 9/50

Obavijest o antidampinškim mjerama koje su na snazi u pogledu uvoza u Uniju čelične užadi i kabela podrijetlom iz, među ostalim, Narodne Republike Kine, kako su proširene na uvoz čelične užadi i kabela poslanih iz, među ostalim, Republike Koreje, bez obzira na to imaju li deklarirano podrijetlo iz Republike Koreje ili ne

(2018/C 9/11)

Mjere koje su trenutačno na snazi jesu antidampinška pristojba uvedena Provedbenom uredbom Vijeća (EU) br. 102/2012 (1) na uvoz čelične užadi i kabela podrijetlom iz, među ostalim, Narodne Republike Kine kako je proširena na, među ostalim, uvoz čelične užadi i kabela poslanih iz Republike Koreje, bez obzira na to imaju li deklarirano podrijetlo iz Republike Koreje ili ne, kako je zadnje izmijenjena Provedbenom uredbom Komisije (EU) 2016/1167 (2) („mjere na snazi”).

Na uvoz u Uniju čelične užadi i kabela poslanih iz Republike Koreje primjenjuje se pristojba od 60,4 %, uz iznimku proizvoda koji proizvode trgovačka društva koja su Uredbom (EU) br. 102/2012 (kako je izmijenjena) izuzeta od te pristojbe kao stvarni proizvođači. Jedno trgovačko društvo iz Republike Koreje, točnije CS Co., Ltd, čiji je izvoz u Uniju čelične užadi i kabela izuzet od antidampinške pristojbe jer je ono utvrđeno kao stvarni proizvođač, obavijestilo je Komisiju o promjeni svoje službene adrese kako je navedeno u nastavku.

To trgovačko društvo tvrdi da promjena adrese ne utječe na njegovo pravo ostvarivanja koristi od pristojbe koja se na njega primjenjivala pod njegovom prethodnom adresom. Komisija je provjerila dostavljene informacije i zaključila da je trgovačko društvo CS Co., Ltd. i dalje isto trgovačko društvo s istim matičnim brojem društva, koje je promijenilo samo službenu adresu. Ta promjena doista ne utječe na zaključke Provedbene uredbe (EU) br. 102/2012.

Upućivanje na trgovačko društvo CS Co., Ltd. u tablici iz članka 1. stavka 4. Provedbene uredbe (EU) br. 102/2012, kako je zadnje izmijenjena Provedbenom uredbom (EU) 2016/1167, treba tumačiti u svjetlu promjene adrese društva u 31-102, Junam maeul 2-gil, Yangsan, Gyeongsangnam-do. Dodatna oznaka TARIC zbog jasnoće ostaje A969.

(1) Provedbena uredba Vijeća (EU) br. 102/2012 od 27. siječnja 2012. o uvođenju konačne antidampinške pristojbe na uvoz čelične užadi i kabela podrijetlom iz Narodne Republike Kine i Ukrajine kako je proširena na uvoz čelične užadi i kabela poslanih iz Maroka, Moldove i Republike Koreje, bez obzira na to imaju li deklarirano podrijetlo iz tih zemalja ili ne, nakon revizije nakon isteka mjere prema članku 11. stavku 2. Uredbe (EZ) br. 1225/2009 te o prekidu postupka revizije nakon isteka mjere u vezi s uvozom čelične užadi i kabela podrijetlom iz Južne Afrike prema članku 11. stavku 2. Uredbe (EZ) br. 1225/2009 (SL L 36, 9.2.2012., str. 1.).

(2) Provedbena uredba Komisije (EU) 2016/1167 od 18. srpnja 2016. o izmjeni Provedbene uredbe Vijeća (EU) br. 102/2012 o uvođenju konačne antidampinške pristojbe na uvoz čelične užadi i kabela podrijetlom iz, među ostalim, Narodne Republike Kine, kako je proširena na uvoz čelične užadi i kabela poslanih iz, među ostalim, Republike Koreje, bez obzira na to imaju li deklarirano podrijetlo iz Republike Koreje ili ne (SL L 193, 19.7.2016., str. 19.).